Også fra lokalsamfunn i Øst-Finnmark er det kommet kritikk mot de selvpålagte restriksjonene. Ordfører Berit Ranveig Nilssen i Nesseby kommune i Finnmark mener lokalbefolkningen føler seg tryggere med forsvarsnærvær, og hun ønsker å flytte grensen for hvor langt øst allierte styrker kan øve i Finnmark. På grunn av den spente situasjonen og forholdet til Russland som har oppstått etter invasjonen av Ukraina, mener Nilssen at det er på tide å oppheve denne grensen. Også vi i Øst-Finnmark må omfattes av Natos kollektive forsvar, har Nilsen uttalt til avisen Klassekampen.